Návrh ROZHODNUTIE RADY o pozícii, ktorú má Únia zaujať v rámci Administratívneho výboru Európskej hospodárskej komisie Organizácie Spojených národov k návrhu predpisu o jednotných ustanoveniach týkajúcich sa schvaľovania dodatočných zariadení na kontrolu emisií v prípade ťažkých úžitkových vozidiel, poľnohospodárskych a lesných traktorov a necestných pojazdných strojov vybavených vznetovými motormi /* COM/2013/0693 final - 2013/0333 (NLE) */





DÔVODOVÁ SPRÁVA 1. KONTEXT NÁVRHU · Dôvody a ciele návrhu Európska hospodárska komisia Organizácie spojených národov (ďalej len „EHK OSN“) vypracúva na medzinárodnej úrovni harmonizované požiadavky, ktorých cieľom je odstrániť technické prekážky obchodu s motorovými vozidlami a so systémami používanými v takýchto motorových vozidlách medzi zmluvnými stranami revidovanej dohody z roku 1958 a zabezpečiť, aby takéto vozidlá a systémy poskytovali vysokú úroveň bezpečnosti a ochrany životného prostredia. EHK OSN nedávno dokončila návrh predpisu o jednotných ustanoveniach týkajúcich sa schvaľovania dodatočných zariadení na kontrolu emisií v prípade ťažkých úžitkových vozidiel, poľnohospodárskych a lesných traktorov a necestných pojazdných strojov vybavených vznetovými motormi. Cieľom tohto návrhu predpisu je stanoviť súbor požiadaviek na schvaľovanie týchto zariadení, ktorými sa zabezpečia prijateľné výsledky v oblasti životného prostredia a riadne fungovanie počas ich životnosti. Cieľom tohto návrhu je vymedziť pozíciu Únie k návrhu predpisu EHK OSN, ktorý sa týka schvaľovania dodatočných zariadení na kontrolu emisií, a tak umožniť, aby Únia zastúpená Komisiou hlasovala za prijatie tohto návrhu. · Všeobecný kontext Technické požiadavky na typové schválenie dodatočných zariadení určených na zníženie emisií sa v súčasnosti upravujú na vnútroštátnej úrovni. Prijatie návrhu predpisu EHK OSN o schvaľovaní dodatočných zariadení na kontrolu emisií bude predstavovať významný krok dopredu, pokiaľ ide o harmonizáciu trhu a odstránenie prípadných prekážok obchodu v prípade dodatočných zariadení na kontrolu emisií, keďže členské štáty môžu tento text pokladať za referenčný pri vypracúvaní vlastných vnútroštátnych právnych predpisov. Z tohto dôvodu sa teraz plánuje, že Únia bude v záujme zabezpečenia spoločných harmonizovaných požiadaviek na medzinárodnej úrovni, ktoré uľahčia medzinárodný obchod, hlasovať za prijatie uvedeného návrhu predpisu EHK OSN týkajúceho sa dodatočných zariadení na kontrolu emisií. Európske spoločnosti sa tak budú môcť riadiť len jedným súborom požiadaviek uznávaných na celom svete, t. j. v krajinách, ktoré sú zmluvnými stranami revidovanej dohody EHK OSN z roku 1958. · Existujúce ustanovenia v oblasti návrhu Technické požiadavky v oblasti návrhu sa v súčasnosti upravujú na medzinárodnej úrovni, a zatiaľ teda v tejto oblasti neexistujú právne predpisy EÚ ani EHK OSN. · Súlad s ostatnými politikami a cieľmi Únie Návrh je v súlade s cieľmi nariadenia (ES) č. 595/2009 o typovom schvaľovaní motorových vozidiel a motorov s ohľadom na emisie z ťažkých úžitkových vozidiel (Euro VI) a smernice 97/68/ES o aproximácii právnych predpisov členských štátov, ktoré sa týkajú opatrení voči emisiám plynných a tuhých znečisťujúcich látok zo spaľovacích motorov inštalovaných v necestných pojazdných strojoch, a je teda v súlade s cieľom EÚ stanovujúcim vysokú úroveň ochrany životného prostredia na celom území Únie. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU · Konzultácie so zainteresovanými stranami V rámci prípravy tohto návrhu sa Európska únia zúčastnila na zasadaní neformálnej skupiny EHK OSN o dodatočných zariadeniach na kontrolu emisií za účasti zástupcov zainteresovaných strán a členských štátov. Hlavné prvky textu sa navyše pri vypracúvaní dokumentu prediskutovali na zasadaní Technického výboru – motorové vozidlá 10. júla 2012. · Posúdenie vplyvu Ustanovenia o dodatočných zariadeniach na kontrolu emisií možno považovať za doplnkové k právnym predpisom EHK OSN a EÚ o typovom schvaľovaní ťažkých úžitkových vozidiel a motorov (Euro VI) a necestných pojazdných strojov z hľadiska emisií. Pokiaľ ide o ťažké úžitkové vozidlá a motory, vykonalo sa posúdenie vplyvu, v ktorom sa posúdili viaceré možnosti. Pokiaľ ide o necestné pojazdné stroje, posúdenie vplyvu sa práve vypracúva a samostatné posúdenie vplyvu sa preto na účely prijatia návrhu predpisu EHK OSN nepokladá za nutné. 3. PRÁVNE PRVKY NÁVRHU · Zhrnutie navrhovaného opatrenia Návrh umožní Únii zastúpenej Komisiou, aby hlasovala v prospech návrhu predpisu o jednotných ustanoveniach týkajúcich sa schvaľovania dodatočných zariadení na kontrolu emisií v prípade ťažkých úžitkových vozidiel, poľnohospodárskych a lesných traktorov a necestných pojazdných strojov vybavených vznetovými motormi. · Právny základ Právnym základom je vzhľadom na cieľ a obsah nariadenia Rady článok 114 a článok 218 ods. 9 ZFEÚ. Postup prijatia rozhodnutia Rady je postup stanovený v článku 4 ods. 2 rozhodnutia Rady 97/836/EÚ. · Zásada subsidiarity V smernici 2008/50/ES sa stanovujú ciele pre kvalitu okolitého ovzdušia so zreteľom na rôzne znečisťujúce látky a rozhodnutie o konkrétnych opatreniach, ktoré sa majú prijať na dosiahnutie súladu s uvedenými cieľmi, sa ponecháva na posúdenie členských štátov. Dodatočné zariadenia na kontrolu emisií môžu v tomto ohľade zohrávať zásadnú rolu, keďže ich zabudovanie do vozidiel, ktoré sú už uvedené na trh, je aspekt, ktorý sa často rieši na vnútroštátnej úrovni ako súčasť opatrení nevyhnutných na zlepšenie kvality ovzdušia. Vzhľadom na uvedené súvislosti a v súlade so zásadou subsidiarity je vhodné, aby EÚ pristúpila k predpisu EHK OSN o schvaľovaní dodatočných zariadení na kontrolu emisií a súčasne rešpektovala možnosť členských štátov rozhodnúť, či by sa dané nariadenie malo uplatňovať na ich príslušnej vnútroštátnej úrovni na účely povinného typového schvaľovania dodatočných zariadení na kontrolu emisií alebo na iné účely. Bez toho, aby tým bola dotknutá možnosť členských štátov rozhodovať v rozsahu svojich právomocí, sa však základné pravidlá dohody z roku 1958 uplatňujú na EÚ ako celok a rovnako aj na všetky členské štáty. Návrh je teda v súlade so zásadou subsidiarity. · Zásada proporcionality Návrh je v súlade so zásadou proporcionality, pretože nepresahuje rámec toho, čo je potrebné na dosiahnutie cieľov na zabezpečenie riadneho fungovania vnútorného trhu, pričom zároveň stanovuje vysokú úroveň ochrany životného prostredia. · Výber nástrojov Navrhovaný nástroj: rozhodnutie Rady. Rozhodnutie Rady sa považuje za primeraný nástroj, keďže je v súlade s požiadavkami stanovenými v článku 218 ods. 9 ZFEÚ. 4. VPLYV NA ROZPOČET Návrh nemá žiadny vplyv na rozpočet Únie. 2013/0333 (NLE) Návrh ROZHODNUTIE RADY o pozícii, ktorú má Únia zaujať v rámci Administratívneho výboru Európskej hospodárskej komisie Organizácie Spojených národov k návrhu predpisu o jednotných ustanoveniach týkajúcich sa schvaľovania dodatočných zariadení na kontrolu emisií v prípade ťažkých úžitkových vozidiel, poľnohospodárskych a lesných traktorov a necestných pojazdných strojov vybavených vznetovými motormi RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 114 v spojení s jej článkom 218 ods. 9, so zreteľom na návrh Európskej komisie, keďže: (1) Rozhodnutím Rady 97/836/ES[1] Únia pristúpila k Dohode Európskej hospodárskej komisie Organizácie Spojených národov („EHK OSN“), ktorá sa týka prijatia jednotných technických predpisov pre kolesové vozidlá, vybavenie a časti, ktoré môžu byť namontované a/alebo používané na kolesových vozidlách, a podmienok pre vzájomné uznávanie schválení udelených na základe týchto predpisov („revidovaná dohoda z roku 1958“). (2) Účelom štandardizovaných požiadaviek návrhu predpisu EH OSN o jednotných ustanoveniach týkajúcich sa schvaľovania dodatočných zariadení na kontrolu emisií v prípade ťažkých úžitkových vozidiel, poľnohospodárskych a lesných traktorov a necestných pojazdných strojov vybavených vznetovými motormi[2] je odstrániť technické prekážky obchodu s dodatočnými zariadeniami na kontrolu emisií medzi zmluvnými stranami revidovanej dohody z roku 1958 a zabezpečiť, aby takéto systémy poskytovali vysokú úroveň výkonnosti a ochrany životného prostredia. (3) Je vhodné stanoviť pozíciu, ktorá sa má v mene Únie zaujať v administratívnom výbore revidovanej dohody z roku 1958, pokiaľ ide o prijatie uvedeného návrhu predpisu EHK OSN, PRIJALA TOTO ROZHODNUTIE : Jediný článok Pozícia, ktorú má Únia zastúpená Komisiou zaujať v rámci administratívneho výboru revidovanej dohody z roku 1958, spočíva v hlasovaní v prospech návrhu predpisu EHK OSN o jednotných ustanoveniach týkajúcich sa schvaľovania dodatočných zariadení na kontrolu emisií používaných v ťažkých nákladných vozidlách, poľnohospodárskych a lesných traktoroch a necestných pojazdných strojov vybavených vznetovými motormi, ako sa uvádza v dokumente ECE TRANS/ WP.29/ /2013/119. V Bruseli Za Radu [1] Ú. v. ES L 346, 17.12.1997, s. 78. [2] Dokument EHK OSN ECE TRANS/WP.29/GRPE/2013/6.